31998D0214
L 080/46
JURNALUL OFÍCIAL AL UNIUNII EUROPENE
DECIZIA COMISIEI
din 9 martie 1998
privind procedura de atestare a conformității produselor pentru construcții, în temeiul articolului 20 alineatul (2) din Directiva 98/106/CEE a Consiliului, în ceea ce privește produsele pentru construcții metalice și produsele conexe
(Text cu relevanță pentru SEE)
(98/214/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE Consiliului din 21 decembrie 1988 de apropiere a actelor cu putere de lege și a actelor administrative ale statelor membre referitoare la produsele pentru construcții (1), astfel cum a fost modificată prin Directiva 93/68/CEE (2), în special articolul 13 alineatul (4),
întrucât Comisia trebuie să aleagă între cele două proceduri prevăzute la articolul 13 alineatul (3) din Directiva 89/106/CEE „procedura mai puțin costisitoare care să fie compatibilă cu siguranța”, adică să decidă dacă, pentru un produs sau o familie de produse determinate, existența unui sistem de control a producției în fabrică, sub răspunderea producătorului este o condiție necesară și suficientă pentru atestarea conformității sau dacă, din motive referitoare la respectarea criteriilor enunțate la articolul 13 alineatul (4), este necesară intervenția unui organism de certificare acreditat;
întrucât articolul 13 alineatul (4) din Directiva 89/106/CEE prevede că procedura astfel determinată trebuie să fie indicată în mandatele și în specificațiile tehnice; întrucât, în consecință, trebuie să se definească conceptul de produs sau familie de produse în conformitate cu mandatele și cu specificațiile tehnice;
întrucât cele două proceduri prevăzute la articolul 13 alineatul (3) din Directiva 89/106/CEE sunt descrise în detaliu în anexa III la această directivă; întrucât trebuie, în consecință, să se precizeze clar, pentru fiecare produs sau familie de produse, metodele de aplicare a acestor două proceduri, cu trimitere la anexa III menționată anterior, în măsura în care aceasta din urmă acordă preferință anumitor sisteme;
întrucât procedura menționată la articolul 13 alineatul (3) litera (a) corespunde sistemelor stabilite la prima variantă, fără supraveghere permanentă, respectiv a doua și a treia variantă, de la punctul 2 subpunctul (ii) din anexa III, și procedura menționată la articolul 13 alineatul (3) litera (b) corespunde sistemelor stabilite la punctul 2 subpunctul (i) din anexa III și, la prima variantă cu supraveghere permanentă, la punctul 2 subpunctul (ii) din anexa III;
întrucât măsurile prevăzute în prezenta decizie sunt în conformitate cu avizul comitetului permanent pentru construcții,
ADOPTĂ PREZENTA DECIZIE:
Articolul 1
Atestarea conformității produselor prevăzute în anexa I se realizează printr-o procedură în care, în afara sistemului de control al producției aplicat în fabrică de producător, în evaluarea și supravegherea controalelor producției sau chiar a produselor intervine un organism de certificare acreditat.
Articolul 2
Procedura de atestare a conformității, așa cum este definită în anexa II, este precizată în mandatele pentru standarde armonizate.
Articolul 3
Prezenta decizie se adresează statelor membre.
Adoptată la Bruxelles, 9 martie 1998.